Dogter gevonnis vir moord op maRosemary Theron ŉ Tienermeisie wat haar kêrel gehelp het om haar ma te vermoor is tot 20 jaar tronkstraf gevonnis in die Wes-Kaapse hooggeregshof, berig Beeld. Regter Robert Henney het Phoenix Racing Cloud Theron (19) se pleitooreenkoms met die staat aanvaar en haar tot 20 jaar tronkstraf gevonnis. Theron het erken dat sy haar kêrel, Kyle Maspero, gehelp het om haar ma, Rosemary (39), met ŉ tou te verwurg op 7 Maart verlede jaar. Rosemary se ontbinde liggaam is eers in September in ŉ vlak graf gevind. Theron het ter strafversagting aan die hof gesê dat sy die eerste drie jaar van haar lewe saam met haar ouers deur Suid-Afrika gereis het. Hulle het marionette verkoop, hippie-byeenkomste bygewoon en dwelms misbruik. Phoenix was vyf jaar oud toe haar ma Amerika toe is en haar agtergelaat het. Rosemary het ŉ paar jaar later swanger teruggekeer en as hanswors en vuurdanser by partytjies opgetree. Theron is glo van sesjarige ouderdom deur ŉ vriend van haar pa en haar ouma se kêrel seksueel aangerand. Sy moes glo by tye kos steel aangesien haar ma dikwels nie voorsien het nie. Theron was in verskeie laerskole en het later tuisonderrig ontvang. Sy het ŉ week voor die moord ŉ aborsie gehad en het aan depressie gelei. – Sapa